ซีไอเอ็มบีรุกหนักขยายฐานลูกค้า หวังขึ้นเป็นแบงก์ขนาดกลาง
ธนาคารซีไอเอ็มบี เปิดตัวบัญชี CIMB Biz Account ลดแลกแจกแถมเต็มสูบ หวังกวาดลูกค้ารายใหม่ขยายฐายลูกค้า
29 เม.ย. 2562

ธนาคารซีไอเอ็มบี เปิดตัวบัญชี CIMB Biz Account ลดแลกแจกแถมเต็มสูบ หวังกวาดลูกค้ารายใหม่ขยายฐายลูกค้า
นายไพศาล ธรรมโพธิทอง ผู้ช่วยกรรมการผู้จัดการใหญ่ ธุรกรรมการเงิน ธนาคาร ซีไอเอ็มบี ไทย เปิดเผยว่า บัญชี CIMB Biz Account เป็นบัญชีกระแสรายวันแบบมีดอกเบี้ยสำหรับผู้ประกอบธุรกิจ ไม่มีค่าธรรมเนียมไม่กำหนดยอดเงินขั้นต่ำในการเปิดบัญชี อัตราดอกเบี้ยสูงแบบขั้นบันได ถึง 1.2% รับดอกเบี้ยรายเดือน เปิดบัญชีได้ทั้งบุคคลธรรมดาผู้ประกอบธุรกิจ และนิติบุคคล
ลูกค้าบัญชี CIMB Biz Account สามารถทำธุรกรรมผ่านช่องทางออนไลน์ โดยไม่ต้องเสียค่าบริการธนาคารออนไลน์ CIMB Biz Channel รายปี ลูกค้าจะได้รับรายงานความเคลื่อนไหวของบัญชี (Statement) บริการจ่ายเงินเดือน (Payroll) โอนเงินภายในธนาคาร (Direct Credit) โอนเงินรายย่อยระหว่างธนาคาร (SMART – Next Day) โอนเงินและรับเงินระหว่างธนาคารผ่านระบบ BAHTNET และโอนเงินระหว่างประเทศ (Outward Remittance) ด้วยอัตราแลกเปลี่ยนเงินตราต่างประเทศออนไลน์ (FX Online) ซึ่งบริการทั้งหมดนี้ไม่มีค่าธรรมเนียมและไม่จำกัดจำนวนรายการนอกจากนี้ ธนาคารยังให้ลูกค้าที่เปิดบัญชีซื้อสมุดเช็ค 1 เล่ม ฟรีอีก 1 เล่ม พร้อมบริการเรียกเก็บเช็คข้ามเขตไม่มีค่าธรรมเนียม ไม่จำกัดจำนวนรายการที่สำคัญ ธนาคารไม่กำหนดจำนวนยอดเงินคงเหลือขั้นต่ำต่อเดือนในบัญชีเพื่อรับสิทธิประโยชน์ที่กล่าวมาข้างต้นทั้งหมด
"ธนาคารมอบสิทธิประโยชน์ให้ลูกค้ามากขนาดนี้ เพราะต้องการขยายฐานลูกค้าใหม่ๆ เป็นส่วนหนึ่งของแผนยุทธศาสตร์ Fast Forward ที่ธนาคารต้องการก้าวขึ้นเป็นธนาคารขนาดกลาง” นายไพศาล กล่าว